14.04.2015 klo 23:42 (muokattu 28.04.2015 klo 16:07 )
Analytiikkayhtiö Accuscoren mukaan perussuomalaiset on matkalla vaalien kakkospaikalle. Ylhäisessä yksinäisyydessä on edelleen Juha Sipilän johtama keskusta. Analytiikkayhtiön mukaan ero perussuomalaisiin on peräti 14 kansanedustajaa. MATTI MATIKAINEN
IL GRAFIIKKA
Keskusta on tässäkin ennusteessa omassa ylhäisyydessään, se saisi 52 kansanedustajaa.
Accuscore (http://www.accuscore.fi) päivittää paikkaennustettaan aina uusien kannatuskyselyiden ilmestyttyä. Viimeisin, Helsingin Sanomien teettämä, tuli tiistaina. Sitä edellinen, Iltalehden teettämä, julkaistiin viime lauantaina.
Vaalien kakkossijasta käydään Accuscorenkin ennusteen mukaan tiukka taistelu. Perussuomalaisten takana kokoomus nappaisi 36 paikkaa, SDP 33 paikkaa.
Jos katsotaan kannatusprosentteja, niitä Accuscore ennustaa tällä hetkellä seuraavasti: keskusta 22,8 %, kokoomus 17,2, SDP 16,9, PS 16,8, vasemmistoliitto 8,3, vihreät 7,9, RKP 4,5, ja KD 3,7.
Se, että perussuomalaiset pärjäävät paikkaennusteessa paremmin kuin prosenttiennusteessa, johtuu vaalipiirikohtaisesta ennusteesta. Accuscoren ennusteen mukaan perussuomalaiset saisivat viidessä vaalipiirissä viimeisen jaossa olevan kansanedustajapaikan ja kahdessa vaalipiirissä toiseksi viimeisen paikan.
Tämä tarkoittaa, että PS onnistuisi puolueista parhaiten käyttämään saamansa äänet. Accuscoren mukaan perussuomalaisilla olisi niin sanottuja hukkaääniä (ääniä, jotka eivät realisoidu paikoiksi) noin 30 000, kun esimerkiksi SDP:llä vastaava luku on ennusteen mukaan yli 90 000 ääntä.
Iltalehden, Helsingin Sanomien ja Accuscoren kannatusprosenttiennusteet ovat hyvin lähellä toisiaan, mutta poikkeamiakin on. Iltalehden Tietoykkönen Oy:llä teettämä kannatuskysely näytti kokoomukselle alaspäin menevää trendiä, sitä kehityskulkua HS:n gallupissa ei ole.
Sen sijaan yhteneväinen havainto on, että keskustan kuntohuippu on ohi. SDP:lle Iltalehden kysely näytti noususuuntaa, HS:n puolestaan perussuomalaisille. Joka tapauksessa kokoomus, SDP ja PS ovat niin lähellä toisiaan, että mitä tahansa voi vielä tapahtua kakkossijan suhteen.
Ennen sunnuntain vaalipäivää julkaistaan vielä ainakin Yleisradion kannatuskysely.
HS-gallup: Keskusta näyttää hyytyvän - toiseksi suurimman paikasta tiukka kisa